Tien jaar later en die Amarok kraai steeds koningFoto: Verskaf Daar is twee klasse as dit kom by bakkies. ŉ Mens kry werkesels soos die Hilux en D-Max en dan kry jy ŉ leefstyldubbelkajuit. Daar is twee bakkies wat bó die res uitblink hier, dis ŉ Amarok en ŉ Wiltrak. Daar is een rede hoekom die Volkswagen my hart steel elke keer as ek met hom ry. Kom ek verduidelik hoekom. Die Amarok se ontwerp was aanvanklik nie so mooi soos hy nou is nie. Hy’t in 2010 met piepklein wieletjies uitgekom, en hy’t gesukkel om mooi te lyk. Nou, met groter wiele en die spesifieke Dark Label beperkte weergawe tierlantyntjies lyk hy regtig netjies. Die binneruim bly een van die ruimstes tussen sy dubbelkajuit mededingers. Die Amarok is baie breed. Sy bestuursposisie is vir my bitter gemaklik en sy ergonomie mooi uitgedink. Hy volg eenvoudig Volkswagen se resep wat hulle op meeste van hul voertuie gebruik. Die Dark Label het ŉ donker dakbedekking waarvan ek hou, lieflike leersitplekke, klimaat- en spoedbeheer en ŉ inligtingstelsel wat Apple CarPlay en Android Auto bied. Dis wel by die enjin en ratkas waar die Amarok sy spiere begin bult. Toe die Amarok met sy 2,0 viersilinderturbodieselenjin bekendgestel is, het almal gelag. Nou is die res ook twee liters. En VW lag, want hulle is ver voor die ander. Die Dark Label word deur die 132 kW dubbelturbodiesel aangedryf wat 420 Nm bied. Dit klink dalk nie verstommend in vandag se geld nie, maar daar is een verskil: die Amarok se 8-spoed ZF outomatiese ratkas. Daar is eenvoudig geen ander outomatiese ratkas in die bakkie segment wat naby kom nie, veral nie Ford se nuwe 10-spoed wat onlangs heroep is nie. Die Dark Label is ŉ 4Motion-model, en bied dus behoorlike 4×4-vernuf. Ek het nou al ŉ paar keer Volkswagen se Spirit of Amarok bygewoon, én deelgeneem in die mediauitdaging, en die Amarok beïndruk, veral die V6. As jy my nie glo nie, kyk ŉ bietjie wat Andre de Villiers op Safari 4×4 Roetes met die goed uitgerig kry. Daar is nóg drie truuks in die Amarok se mou – almal ŉ geen koste opsie. Eerstens, as jy jou eie Amarok koop, kan jy enige wiel en band grootte kies, afhangend van jou behoeftes. As jou Amarok op grondpad gaan leef, vat die 16”-wiel met die grootste profiel bande, dit bied ŉ sagter rit. As jou Amarok in Sandton leef, vat die 20”-wiele – dis die mooiste. Tweedens kan jy vir swaardiensvering agter vra – dan kan jou Amarok 1.3 ton op sy rug dra. En derdens is die Amarok die enigste dubbelkajuit bakkie waarop ŉ standaard pallet agter op die bak tussen die wielboë pas. Op die pad toer die Amarok soos ŉ luukse kar of sportnutsvoertuig – nie soos ŉ bakkie nie. Dit is lieflik gemaklik, én stil. Die Amarok het indrukwekkende padhouvermoë, selfs op teer kan ŉ mens nogal hardhandig raak met hom sonder dat hy te veel protesteer. Op die grondpad skakel ŉ mens die “off road”-knoppie aan, en dit verander die Amarok se ABS-programmering. Dus kan ŉ Amarok in die korste afstand stilhou op ŉ grondpad van enige ander mededinger. Die Volkswagen Amarok 2.0BiTDI Dark Label 4 Motion is maklik om op te som. Dit is ŉ voorwaar ŉ indrukwekkende leefstylbakkie. Die enjin kan met enige ander saamloop te danke aan sy ratkas. As jy die geld het, koop beslis die V6 – hy is ongeëwenaar. Ons sal ook binnekort ons hande op die Amarok Canyon kry, dan kan ons sien wat dáár aangaan. Ek weet ook dat die 190 kW V6 Amarok in die laaste kwartaal van 2020 uiteindelik SA sal haal. Die reeks lyk só: Die reeks word gedek deur ŉ 3 jaar/ 100 000 km waarborg en 5 jaar/ 90 000 km diensplan. Die kompetisie lyk só: 5 jaar/ 90 000 km diensplan 5 jaar/ 90 000 km diensplan 9 dienste diensplan 6 jaar/ 90 000 km diensplan 6 jaar/ 90 000 km diensplan Tussen die mededingers in terme van gemak en luukshede blink die Amarok en die Wiltrak uit. Die Mitsubishi se prys kan nie geïgnoreer word nie. Met bakkies het almal ŉ voorkeur, maar gaan toetsbestuur hulle almal. Ek sal ŉ Volkswagen Amarok 3.0 TDI V6 Highline vat, asseblief … ŉ bloue.